作者:王績
標題:遊仙四首
內容:暫出東陂路，過訪北巖前。蔡經新學道，王烈舊成仙。駕鶴來無日，乘龍去幾年。三山銀作地，八洞玉為天。金精飛欲盡，石髓溜應堅。自悲生世促，無暇待桑田。上月芝蘭徑，中巖紫翠房。金壺新練乳，玉釜始煎香。六局黃公術，三門赤帝方。吹沙聊作鳥，動石試為羊。緱氏還程促，瀛洲會日長。誰知北巖下，延首詠霓裳。結衣尋野路，負杖入山門。道士言無宅，仙人更有村。斜溪橫桂渚，小徑入桃源。玉床塵稍冷，金爐火尚溫。心疑遊北極，望似陟西昆。逆愁歸舊裡，蕭條訪子孫。真經知那是，仙骨定何為。許邁心長切，嵇康命似奇。桑疏金闕迥，苔重石樑危。照水然犀角，遊山費虎皮。鴨桃聞已種，龍竹未經騎。為向天仙道，棲遑君詎知。